Decizie controversată a conducerii unui liceu din Turda: a sancţionat o profesoară de Limba Română pentru că le-a recomandat unor elevi de clasa a X-a un film ce conţine scene pe care un părinte le-a considerat nepotrivite pentru nişte adolescenţi. În apărarea ei, profesoara spune că, potrivit Consiliului Naţional al Audiovizualului, respectiva peliculă poate fi urmărită de minori.

Filmul Eclipsă totală (Total eclipse) a fost încadrat de CNA la audienţă generală, așadar orice adolescent l-ar putea vedea la televizor, fără să aibă nevoie de acordul părinților. El prezintă tumultuoasă relație a poetului Arthur Rimbaud și a mentorului său Paul Verlaine.

Adela Stan, profesor de Limba Română la Colegiul Național „Mihai Viteazul” din Turda a declarat, la Digi24, că decizia conducerii colegiului a fost „oprimantă, jignitoare și absurdă”.

„Recomandarea am făcut-o elevilor mei de clasa a X-a și o fac de mulți ani, ca un material didactic auxiliar, a fost cu vizionare în weekend, în locul unei temei convenționale. Am sugerat să se vizioneze acest film pentru a avea o bună introducere la simbolism, un curent pe care urma să-l studiem la școală, reprezentat de poeții romîni Bacovia și un pic de Macedonski”, a spus Adela Stan, adăugând că voia ca elevii să aibă o idee despre „atmosfera decadentă, viața boemă, unde s-a născut poezia simbolistă”.

„Nu m-a interesat un film cu homosexuali, nu m-a interesat neapărat povestea dintre doi bărbați. E un film emoționant, despre poezie. Acesta a fost scopul meu”, a precizat profesoara.

„Întotdeauna am crezut că misiunea mea a fost să-i ajut pe acești tineri să-și descopere sufletele, să-i îndrum spre frumos, spre cultură, să le deschid universul, nu doar să predau foarte strict ceea ce spune programa. Întotdeauna a fost posibilitatea, pe lângă reguli, să spunem și altceva. Este foarte important ceea ce trebuie să învățăm de aici, adică a respecta o minoritate protejată de legile acestei țări și a ne depăși prejudecățile provinciale”, a adăugat Adela Stan.

Profesoara a mai spus că elevii de clasa a X-a „sunt deja destul de mari, cred că știu foarte multe lucruri”, deși conducerea școlii consideră că subiectul acestui film este nepotrivit pentru ei.

„E nepotrivit pentru aspectul homosexualității. Părintele care a depus plângere a numit acesta un fapt foarte grav: 'în casa mea nu se vorbește despre homosexualitate, eu nu-mi cresc copiii într-o societate în care se vorbește despre homosexualitate, nu vreau să fie educat în spiritul acesta'. Eu nu am făcut propagandă, nu i-am îndemnat pe copii – asta a fost acuza care mi s-a adus – că i-am îndemnat prin acest film spre homosexualitate. Aceste acuzații publice mi se par extrem de grave pentru lumea în care trăim”, a concluzionat Adela Stan.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media